次韻謝天寧老見貽
作者：陳與義
朝代：宋

paragraphs: 庭柏不受寒，依然照人綠。
霧收晨光發，可玩不可掬。
道人方出定，不復辨羊鹿。
微雲度遥天，一笑立於獨。
嗟予晚聞道，學看傳燈錄。
三生蠹書魚，萬卷今可束。
轂雖已破碎，猶欲大其輻。
是身堪底用，况乃五斗粟。
自從識師面，日月幾轉轂。
受師爐中煙，無處著榮辱。
周妻與何肉，恨我未免俗。
從今謝百事，請作龜頭縮。
却笑長沙傅，區區問淹速。
聊將非舌言，往和無譜曲。